地名: 熊川 (慶尚道, 縣（監）)
年: 1509.0

○柳洵、朴元宗、柳順汀啓曰: "熊川、東萊等處, 倭奴來居者多, 故我國人物, 如或被擄, 則邊將推考遞差, 例也。 但倭奴出入, 自有關限, 向者不得踰越, 如有犯者, 邊將輒禁抑。 倭奴忌憚, 謀欲謀害邊將, 以之恣橫, 或殺害人物, 焚燒人家, 邊將懼其被罪, 必從所爲。 今熊川縣監, 受決於監司, 伐取材木於加德島, 欲繕治官舍, 蓋所不得已也。 若國家見倭奴恣橫, 必遞邊將, 則倭奴尤肆其毒, 而於國家擇邊將之道, 亦有所礙也。 邊將若與倭奴, 私相貿賣, 以不義之事, 見辱於倭奴, 或人物被掠者, 所當治罪遞職也。 至如因公致敗者, 勿論其罪, 則爲守令亦得行其職, 且以此意, 開諭於倭奴, 則倭奴亦不敢報復私怨, 而爲此恣橫矣。 南方如鹽浦、東萊等處, 守令、萬戶, 以堂上官差遣事, 前者順汀啓請, 而熊川則獨不差堂上。 今縣監曺潤孫乃可當者, 然陞堂上差送事, 在下不敢啓請, 其人物則堂上可當者也。 崔守文, 士族也, 曾爲萬戶, 而乃爲盜賊窩主, 厥罪當誅。 近來江邊六鎭等處, 人物流離, 如豐山、茂山等處, 尤爲虛疎。 今守文, 有武才者也, 可徙於豐山等處以實之。 韓碩同者, 家眷甚多, 可與守文, 同徙豐山、茂山等處。 且徙民逃亡者, 無如此時, 當別爲禁防。 且凡作罪應入居者, 悉徙極邊爲當。" 傳曰: "竝依啓。 但曺潤孫欲陞堂上遣之耶? 欲以他堂上差遣耶? 予未審所啓之意。" 柳洵等復啓曰: "臣等非欲以潤孫, 陞堂上也, 亦非欲差遣他人也。 蓋熊川不可不差堂上, 當自上裁。" 傳曰: "曺潤孫, 今已除授, 不可改, 潤孫遞職時, 以堂上官差遣可也。" 朴元宗啓曰: "各道進上陪來人回馬事, 驛路有弊, 若朝官得回馬下歸, 則其弊滋甚。 今後如兩界及濟州外, 竝勿許回馬文。" 傳曰: "可。"

○癸丑/御朝講。 掌令李自華曰: "洪景舟責免本職, 而反陞授判中樞。 判中樞, 西班一品也, 烏在其責免之意? 請命改正。 釜山浦僉使申恭, 本無識見, 用心貪汚。 成順童, 亦無賢能, 倭奴與士卒, 必不畏服。 幷速改正。" 上曰: "南方將有倭變, 故以堂上差遣事, 大臣建議, 而人物不足, 故以此輩擬望耳。" 領事朴元宗曰: "臺諫所啓甚當。 近倭奴凌慢我國, 故欲以堂上嚴威鎭服之。 名爲堂上, 而若不廉靜, 則彼倭奴, 何有所畏服乎? 今僉使申恭, 前爲繕工正, 多行不法, 成順童, 年老而無前程, 必不廉潔, 莫若以堂下官擇差也。 今武士如尹熙平、李公遇雖存, 不可虛內而盡除邊將也, 以僉正、副正, 擇差爲便。" 上曰: "以堂上、堂下官交差, 亦予初意也。 申恭等若不合邊將, 則改差。" 朴元宗曰: "熊川縣監曺潤孫, 有名望武臣, 若兵水使有闕, 則當以此輩注擬。 大抵邊將, 不可不儲養。 若人物可當, 則僉正以上, 可陞爲堂上。 成宗朝陸閑, 以司醞令, 爲堂上矣。" 正言崔命昌曰: "今數易邊將, 而亦不得其人, 則其往來之弊, 豈其少哉? 平海郡守李琬, 亦有名武士, 與蔚山郡守, 職次相當, 相換爲便。" 元宗曰: "部民告訴, 此實薄風。 祖宗朝使不得告訴, 世祖特許之。 於是官奴輩, 告其守令, 所犯守令, 無所措手足。 大抵守令有不法, 則臺諫聞而彈駁, 觀察使聞而貶黜, 不必令民告訴也。 今若不禁, 則弊將不救。 請痛懲。 今延安府前, 多有樹木, 皤腹老夫, 多聚樹下, 論議守令事, 輒上京告訴。 金海亦有此風, 其漸不可長。 當問大臣立法。"

○憲府啓曰: "聞今日政, 孫澍爲大司憲, 澍之爲人, 不至庸下, 又無過咎。 然大憲, 爲一司之長, 裁決庶務, 維持朝廷紀綱, 其任與六卿無異。 澍短於判斷, 不合憲長。 尹世豪踐歷日淺, 今爲執義, 不可(聚)
                〔驟〕
              陞, 請遞之。 且以金世弼擬執義。 凡因事或陞職, 或加資者, 若不爲其任, 則例皆改正。 今世弼, 旣不往對馬島, 則其陞授加資, 所當改正, 而擬諸執義, 吏曹錯謬也。 且今有星變, 方謹天戒, 而下不奉行, 爭尙會飮。 府雖禁之, 或未盡摘發, 請行禁酒之法。" 答曰: "孫澍、尹世豪其遞之。 金世弼事, 前此許諿, 則以其堂上, 故果改之, 世弼乃堂下加也, 豈足關乎? 且踐歷已久, 後進多居其右, 今授一資, 何害焉? 吏曹果取稟, 而命勿改正, 故擬之耳。 酒禁事, 依啓。" 諫院亦啓金世弼加資改正事, 又啓曰: "釜山、鹽浦、熊川等處, 皆以堂上官差遣。 若卓異之才, 又有實績, 則陞堂上猶可也, 豈可爲釜山等處, 新陞堂上, 至於二三人乎? 不得已以堂上差遣, 則武班堂上者, 非一二, 何必以堂下官, 陞差堂上乎? 曺潤孫請速改正。" 傳曰: "金世弼加資事, 前例旣如此, 改正可也。 曺潤孫等, 亦不甚庸劣, 且今倭奴驕縱, 當以堂上爲邊將, 以示威儀事, 大臣言之, 又於堂上中, 無可當者, 不得已以堂下官陞授, 不可謂猥濫也。"

○傳曰: "曺潤孫等陞堂上事, 今日經筵左右大臣, 皆以爲不可, 予意亦以爲然。 無備禦之方, 而先以堂上差遣, 則倭人性本多疑, 豈無疑惑? 鎭服倭奴在人, 而不在堂上。 蔚山有兵、水使之營, 而守令、萬戶, 亦皆堂上, 則一郡之中, 官職果無等級。 且熊川、東萊等官, 若不賢則已, 如其可用, 則未經箇滿而先遞之, 亦似不可。 其議于三公與府院君以上。"

○臺諫啓曰: "釜山浦、鹽浦、熊川等處, 以堂上官差遣事, 命議大臣。 大臣牽於前日之議, 不欲更改, 故謂: ‘以堂上差遣, 則可以鎭服倭奴。’ 臣等恐邊方, 從此生釁也。" 又啓柳涇、任浩、鄭順朋事, 傳曰: "大臣之議, 與臺諫所啓, 予豈不商度? 然彼此是非, 未可的知, 大臣已建措置方略, 今姑試之。 柳涇事, 以禁府所啓觀之, 臺諫言之可也, 故石今已令更推。" 皆不允。

○禮曹以對馬島敬差官尹殷輔䝴去事目書啓云: "貴島之人, 初投三鎭, 姑留六十戶。 年紀寢遠, 生齒漸繁, 非但其地狹隘, 奸細之徒, (孽牙)
                〔孽芽〕
              其間, 冒法干紀者, 往往有之。 故前世累移書貴島, 令皆刷還。 足下之先祖父, 亦知初約, 皆聽順無違。 遷延事故, 未及擧行, 迄今遂成滋蔓。 不念卵育之恩, 漸長驕傲之心, 其橫恣之狀, 近日尤甚。 去丁卯夏, 因平時羅還, 具由通諭, 至今不報。 無乃中間, 匿不以傳耶? 抑足下雖獲書, 而慢不加意耶? 亦將經營尋捕而未及耶? 倭奴因此狃於無懲, 日益驕橫。 去戊辰冬, 又値熊川縣人, 取材于加德島, 群倭乘其不意, 殺害九人, 衣糧器物, 盡奪而去。 又於今年三月二十日, 濟州人載貢馬而來, 將泊于甫吉島, 倭船五隻竊發, 賊害六人, 刃傷十餘人, 所持衣服糧物及牒文, 皆刦取。 邊將追擊一船, 勦殺十七人, 其奪去物件及牒文, 俱得無遺, 餘船四隻, 則躱脫而走, 未及尋捕。 是必三浦倭人, 或貴島居倭所爲。 如此之徒, 在我國, 爲負恩之賊, 在貴島, 爲賣主之奸。 足下所當驚心惕慮, 且思彼此利害, 急捕加德島、甫吉島賊倭等, 一一抵罪, 以著足下向國之誠, 戢下之威, 不勝幸甚。 如其不爾, 三浦居倭, 亦依先世舊約、 六十戶外, 竝皆刷還, 毋令奸細, 作慝搆釁, 爲萬世永好之道, 不亦善乎? 夫(少)
                〔小〕
              之事大, 當以誠無僞。 足下居國東邊, 世修隣好, 凡遠人欺詐之事, 宜審察以通, 使毋容僞。 第念遠地居人, 受圖書距今已踰五十餘歲者頗多。 初受國書時, 雖年僅三四十歲者, 計今壽亦不下八九十, 其中死亡必多, 而歲遣不絶, 是亦中間奸人所行詐也。 足下何不審察, 而猶給文引以通耶?"